Kárpátaljai Zóna

2013-2022
2013-ban Kárpátalja is nagyjából érintetlen maradt az atomfegyverek által.

Nem tudni sokat a régió történetéről 2013 és 2022 között. A határ le volt zárva, tehát valamiféle egységes védelmi politikának lennie kellett, azonban mindennemű érintkezési kísérlet a határon összetűzésben végződött. Később a menekültek meséltek róla hogy létrejött egy egységes rutén kormány Ungváron, amit erős magyarellenesség és izolációs politika jellemzett. Azonban a nagyobb városok és a katonai körzetek kivételével sehol sem tudtak teljes hatalmat gyakorolni, ott független önkormányzatok és bűnbandák gyakorolták a hatalmat.

2022-2023
2022-ben, amikor a Garai Blokk az összeomlás felé indult Debrecenben, furcsa jelenségek kezdték el terrorizálni a lakosságot. Először csak a hegyvidéki falvakban jelezték, hogy furcsa fényeket látnak mozogni a hegycsúcsok körül, illetve a vadonból furcsa zajokat lehetett hallani. Üvöltések törték meg a csendet éjszakánként, olyanok amiket emberi torok képtelen lett volna kiadni magából. Aztán egyre közelebb és közelebb merészkedtek a településekhez. A házak körül járkáltak, az utcákon pedig ismeretlen árnyak randalíroztak, amiket senki sem tudott megfigyelni. Hamarosan bekövetkeztek az első eltűnések. Több csecsemő egyszerűen a bölcsőből szívódott fel és soha többé nem került elő. Majd követték őket a pánikból kivezényelt polgár és mezőőrség tagjai. Egész falvak törlődtek el a térképről pár nap alatt, ahogy az árnyak előtörtek a hegyek közül és egyre lejjebb és lejjebb húzódtak az alföldek felé. Az állatvilág is veszélyessé vált. Torz farkasok és nagymacskák lepték el a vadont, egyes addig békésnek hitt vidékeken pedig mindennapossá váltak a támadások.

Az ukrán biztonsági erők azonnal mozgósítottak hogy megvédjék a lakosságot a "démonoktól", azonban csak annyit értek el hogy több száz tapasztalatlan katona veszett el a már korrumpált vidéken, bármiféle eredmény nélkül.

Az első összetűzések az egykori ukrán-magyar határon 2022 őszén következtek be, amikor az ukrán határőrség a magyar kollégáik szeme láttára elkezdte lelövöldözni a határon átmenekülni akaró civileket. A magyar határőrök nem avatkoztak bele az atrocitásokba, azonban kis idő kellett hozzá hogy őket is belerángassák a konfliktusba. Néhány menekült a teljes lezárás ellenére is átjutott és ekkor kezdtek el szállingózni a hírek arról, hogy mi is folyik a hegyek között. Az első és utolsó hivatalos kapcsolatfelvétel az Ungvárban székelő kormánnyal az volt, amikor felszólították a Bereg regnáló parancsnokát arra, hogy adja át a szökevényeket, különben katonai válaszcsapást helyeznek kilátásba. Miután ezt megtagadta, az ukrán védelmi erők teljes erejű támadást indítottak Beregsurány ellen, amit a pihent magyar őrség könnyedén visszavert.

A támadás összeomlott, a fegyvertelen maradt határőrök pedig felszerelésüket eldobálva a magyar állások felé tódultak hogy megadják magukat. Az ungvári kormány egy héten belül összeomlott, helyét a romjain maradt apró frakciók vették át. Harcolva a terjeszkedő rendellenes zóna teremtényei ellen, vagy készülve a még érintetlen magyar területekre történő áttörésre.

Óriási menekülthullám indult meg a magyar határ felé, amire már Debrecenből is felfigyeltek. Nem engedhettek át senkit, az élelemforrások túlságosan szűkösek lettek a 2022-es földreformot követően, ami tönkretette a Debrecen környéki mezőgazdaságot.

Azonban ez nem állította meg az inváziót, 2022/23 telén egy, az ukrán Svoboda-mozgalom nevű, paramilitáris szervezet által összefogott, szervezett támadás indult a határ ellen. Az incidens csak a "Rutén válság" néven vált ismertté. Tízezrek vesztek oda mindkét oldalon, ahogy az ukrán milíciák mind előrébb nyomultak, hogy áttörjenek a lezárt határon, miközben a létszámhátrányban lévő határőr, honvéd és önkéntes alakulatok erejükön túlteljesítve tartották fel őket. A Krízis 2023 februárjában, a tarpai szőlőhegy ostroma után ért véget, a "Svobova" vereséget szenvedett. Azonban a menekülthullámot már nem lehetett visszafordítani.

Jelenleg
2033-ra a Zóna területe jórészt lakatlan. Egyedül néhány faluközösség, számos Gaia-hívő kultista, és az Alexander Kornilov vezette Likvidátorok maradtak a hegyek között.

A Zónát a vásárosnaményi és beregszéki sztalkerek felügyelik. Ezen kívül a Debreceni Direktórium végez kutatásokat a húsz év alatt teljesen megváltozott környezettel kapcsolatban.